КАНСПЕКТ урока беларускай

літаратуры ў 7 класе

Тэма: Васіль Быкаў. “Незагойная рана”. Майстэрства пісьменніка ў раскрыцці характараў

Мэта: садзейнічаць асэнсаванню вучнямі майстэрства пісьменніка ў раскрыцці характараў герояў праз выкарыстанне апісання прыроды.

Задачы:

пазнаёміцца з артыкулам “Пейзаж”;

вызначыць ролю апісання прыроды ў раскрыцці настрояў, перажыванняў старой Тэклі;

паказаць, як праз апісанні прыроды выяўляюцца пачуцці аўтара, яго адносіны да жыцця;

раскрыць псіхалагічнае майстэрства Васіля Быкава ў паказе абставін і характараў;

спрыяць станаўленню ў вучняў антываеннага настрою і ўдзячнасці за шчасце жыць у мірны час.

Ход урока

І. Арганізацыйны момант

ІІ. Праверка дамашняга задання

Вучні прапануюць свае варыянты працягу апавядання. Пры ацэнцы адказаў неабходна ўлічваць:

адпаведнасць прыдуманага сюжэта рэальнаму жыццю;

наколькі вытрыманы агульны настрой апавядання.

3 якімі цяжкасцямі сутыкнуліся, калі спрабавалі “дадумаць” сюжэт?

Вучні, як правіла, адзначаюць, што складана вытрымаць агульны настрой твора: каб пачуцці гераіні, падзеі адпавядалі папярэдняму сюжэту.

ІІІ. Матывацыйна-мэтавы этап

– Звернемся да новай тэмы “Васіль Быкаў. “Незагойная рана”. Майстэрства пісьменніка ў раскрыцці характараў”.

– На ўроку пойдзе размова пра ролю пейзажу ў раскрыцці характару Тэклі, у стварэнні своеасаблівага псіхалагічнага ўспрыняцця падзей апавядання, а таксама ў паказе абставін дзеяння, будзем разглядаць пытанне аб псіхалагічным майстэрстве аўтара**.**

ІV. Аперацыйна-пазнаваўчы этап

Важная роля ў мастацкім творы належыць апісанню прыроды. У першую чаргу пейзаж раскрывае прыгажосць мясцін, на ўлонні якіх разгортваюцца падзеі. Але гэтым яго роля не абмяжоўваецца.

Успомніце, што такое “пейзаж”. Пры неабходнасці звярніцеся да “Слоўніка літаратуразнаўчых тэрмінаў” у падручніку.

Пейзаж – апісанне прыроды, якое мае важнае значэнне для характарыстыкі дзеяння, душэўнага стану героя.

Пазнаёмімся з артыкулам “Пейзаж” на 51 старонцы.

Якую ролю, акрамя пералічаных (апісваць прыроду, раскрываць душэўны стан героя), можа выконваць пейзаж?

Вучні адзначаць, што пейзаж можа расказаць пра месца дзеяння або абставіны, пры якіх адбываюцца падзеі, можа выяўляць думкі, настрой, пачуцці аўтара, пры гэтым адпавядаць ім або знаходзіцца ў кантрасце з імі.

Мы пазнаёміліся з тымі функцыямі, якія можа выконваць пейзаж у творы, а зараз паспрабуем вызначыць, якая роля адводзіцца апісанню прыроды ў апавяданні «Незагойная рана».

Зачытайце апісанне прыроды, з якога пачынаецца апавяданне. Вызначце яго ролю ў творы.

Буяе над абшарамі сцюдзёны асенні вецер, змятае пад прызбы пажоўклае лісце, гайдае мокрае галлё ў садку...

Вучні адзначаць, што апісанне прыроды ў пачатку апавядання ўказвае на час (восеньскі надвячорак) і месца, дзе адбудуцца падзеі (панадворак; побач з садком і саламяным хлеўчуком).

Якой паказана прырода ў пачатку апавядання? Падбярыце азначэнне, якое б характарызавала яе стан.

Словы для выкарыстання (папярэдне напісаны на дошцы): жахлівая, дзікая, змрочная, велічная, сонечная, халодная,сумная, панурая, непрытульная.

Ці адпавядае прырода стану гераіні?

На фоне змрочнай прыроды паказана такое ж бязрадаснае жыццё старой Тэклі, гэтак жа панура на душы гераіні, такой жа шэрай і закінутай выглядае хата. Такім чынам, пейзаж дапамагае раскрыць унутраны стан гераіні – старой Тэклі.

Прыгадайце наступны эпізод. Маці ідзе па дарозе і ўжо не спадзяецца сустрэць сына жывым, а хоча хаця б адшукаць яго магілу. Знайдзіце ў апавяданні апісанне прырода, якое б дапамагло адчуць стан Тэклі, яе разуменне марнасці сваёй надзеі.

У небе ўсё гусцелі барвовыя хмары, яны не плылі цяпер, а збіраліся, тоўпіліся над прасторам, быццам здумаўшы нешта нядобрае. Расплываўся з-за краявіду сіняваты змрок, далячынь сцямнела, насуцілася ў прадчуванні непагадзі. Пэўна, блізіўся вечар ці мо ад хмар цямнела да часу. На сіверным ветры замільгалі рэдкія сняжынкі.

Параўнайце верш Васіля Зуёнка “3 вайны сустрэлі мацяркі сыноў...” з апавяданнем Васіля Быкава “Незагойная рана” (пытанне 11):

1) па памерах (невялікі аб’ём (1 старонка) – аб’ём значна большы (15 старонак);

2) па мове (мова строга падпарадкавана рытму – мова свабодна арганізаваная);

3) па спосабах і сродках паказу жыцця (абвостраныя пачуцці падаюцца ў лаканічнай форме, гэта як згустак эмоцый, перададзены некалькімі радкамі, вобразна-выяўленчыя сродкі дапамагаюць зрабіць мову верша больш эмацыянальнай – у прозе назіраем стварэнне карціны жыцця, паводзін чалавека).

Што новага вы даведаліся пра вайну з твораў Васіля Быкава “Незагойная рана”, Васіля Зуёнка “3 вайны сустрэлі мацяркі сыноў...”?

Раскрылася яшчэ адна яе жахлівая старонка – глыбіня гора маці, якая страціла на вайне сына.

V. Кантрольна-карэкцыйны этап

Пытанні да раздзела:

Якія два асноўныя віды літаратурных твораў вы ведаеце?

Проза і паэзія.

Чым адрозніваюцца вершаваныя творы ад празаічных: па знешняй форме, па асаблівасцях мовы (у дачыненні да рытму, да вобразна-выяўленчых сродкаў), па ўздзеянні на чытача?

Вершаваныя творы пішуцца кароткімі радкамі ў слупок, памер гэтых твораў невялікі. Мова вершаваных твораў рытмічная, ёй уласціва наяўнасць рыфмы, вобразна-выяўленчых сродкаў, якія “робяць верш перапоўненым моцнымі ўражаннямі, а яго мову надзвычай эмацыянальнай, узрушанай”. Галоўнае ў паэтычных творах – перадаць пачуцці, эмоцыі.

Празаічныя творы друкуюцца на ўсю старонку, маюць значна большы памер. Мова празаічных твораў свабодна арганізаваная. Галоўнае ў прозе – стварыць карціну жыцця, пры гэтым ствараецца яна праз падрабязнае апісанне. Аўтар спыняецца на рысах твару, дэталях адзення, абставінах жыцця.

Якія вершаваныя паэтычныя творы вам асабліва падабаюцца? Чаму?

Назавіце вашы любімыя празаічныя творы. Чым яны зацікавілі вас, чым запомніліся?

Якія творы мастацкай літаратуры бліжэй да твораў музыкі, якія – да твораў жывапісу?

Вершаваныя творы бліжэй да музычных, а празаічныя – да жывапісу.

VI. Рэфлексія

Працягніце выказванне:

“Апавяданне В.Быкава “Незагойная рана” навучыла мяне…”

“Творы пра вайну адкрылі для мяне…”

“Я задаволены тым, што…”

“Я хацеў бы атрымаць адказ на пытанне…”

“Я жадаю падзяліцца сваімі ўражаннямі ад прачытаных твораў з …”

“Калі б мне давялося сустрэцца з Васілём Быкавым, то…”

1. Дамашняе заданне

Скласці сінквейн “Проза”.